To indbrudstyve blev fanget af politi og købmand, da de begik indbrud i købmandsbutik.

Onsdag aften klokken 23.31 gik alarmen i Eurospar på Margrethevej i Hirtshals. En 22-årig og en 20-årig mand begik indbrud i købmandsbutikken. De slap væk med nogle byttepenge og spiritus. - Vi ankom til stedet sammen med købmanden og kunne se på overvågningen, at de to mænd stadig var på området. Vi fangede den ene af dem i butikken, hvor han blev anholdt. Den anden slap væk, men ham fandt vi senere, da vi ville undersøge den anholdtes hjem, fortæller vagtchef ved Nordjyllands Politi Mogens Hougesen. De to mænd var berusede og måtte tilbringe natten i detentionen i Frederikshavn. Her sidder de stadig indtil de vil blive afhørt og derefter løsladt.